Gudstjeneste for små og store

Når menighetenes hovedgudstjeneste skal legges til rette for barn i ulike aldre, kan det være mange hensyn å ta. Noen menigheter har lokale grunnordninger for familiegudstjeneste / familiemesse / gudstjeneste for små og store. Andre feirer slike gudstjenester så sjelden at det ikke er vedtatt en egen ordning for dette i menigheten.

Denne ressursen er en hjelp til forberedelsene til gudstjenester særlig for barn. Ressursen er først og fremst en hjelp til å ta valg, ikke et ferdig oppsett til en gudstjeneste. Den kan derfor også være nyttig f.eks. i planleggingen av andre gudstjenester enn hovedgudstjeneste, f.eks. for barnehage eller skole.

Ressursbanken har flere andre tips til spesielle gudstjenester tilrettelagt for barn. Disse finner du en henvisning til nederst på siden.

Innhold

[Navn 2](#_Toc176350007)

[Gjenkjennelse og tilpasning 2](#_Toc176350008)

[Musikk 2](#_Toc176350009)

[Tid 3](#_Toc176350010)

[Bevegelser 3](#_Toc176350011)

[Deltakelse og involvering 3](#_Toc176350012)

[Flere ting i en gudstjeneste 3](#_Toc176350013)

[Nattverd 4](#_Toc176350014)

[Praktiske tips for tilrettelegging 5](#_Toc176350015)

[Mulig minimumsvariant med nattverd 8](#_Toc176350046)

[Mulig minimumsvariant uten nattverd 9](#_Toc176350067)

# Navn

Det er mange ulike navn på gudstjenester som er særlig tilpasset barn. I alterboken fra 1920 fikk slike gudstjenester navnet «barnegudstjeneste», fra 1978 «familiegudstjeneste» og da det i 2003 ble vedtatt en ordning for familiegudstjenester med nattverd, ble navnet «familiemesse» brukt.

En del menigheter har vært opptatt av at familie-begrepet kan være belastende og gjøre at deler av menigheten ikke kjenner seg inkludert gudstjenester med et slikt prefiks. Noen menigheter har en derfor funnet andre benevnelser på denne typen gudstjenester. Eksempler på dette kan være myldregudstjeneste, gudstjeneste for små og store, etc.

# Gjenkjennelse og tilpasning

Gudstjenestereformen de siste 20 årene har i stor grad tematisert forholdet mellom gjenkjennelse og tilpasning. Dette er også tematisert i arbeidet med gudstjenester som er særlig tilrettelagt for barn: Hvor mye av gudstjenesten skal være likt menighetens øvrige gudstjenester og hvor mye skal være tilpasset aldersgruppen?

Å legge vekt på gjenkjennelse i valgene som gjøres i en gudstjeneste tilrettelagt for barn, kan gjøre barna trygge også på andre typer gudstjenester. De vil kunne gjenkjenne liturgiske ledd når de kommer på gudstjeneste en gang den ikke er tilrettelagt, og når barna blir eldre og ikke lenger går på gudstjenester som er særlig tilpasset, er de sosialisert inn i en gudstjenesteform som gir dem mulighet til selvstendig deltakelse.

Ved å vektlegge tilpasning i utformingen av gudstjenester for barn, vil barna kunne kjenne seg særlig møtt og umiddelbart delta i gudstjenestefeiringen på sine egne premisser. Når barna er trygge, kan dette kan gi stor grad av tilhørighet også for familien eller omsorgspersonene som er med barnet på gudstjeneste. En slik tilpasset gudstjeneste kan også øke sannsynligheten for at barnet og omsorgspersonene kommer tilbake på en lignende gudstjeneste.

I arbeidet med gjenkjennelse og tilpasning, er det vesentlig å kjenne godt til menighetens lokale grunnordning. Kanskje er også grunnordningen felles i flere nabomenigheter, og flere menigheter vil ha nytt av å jobbe sammen om valgene i gudstjenester for små og store.

# Musikk

En av de faktorene som er mest betydningsfulle for å kjenne tilhørighet, er musikk. Hva slags sjanger og uttrykk enkelte barn er vant til, kan variere mye. Det er likevel mulig å tilrettelegge ganske mye musikalsk for barn i gudstjenester. Dette gjelder både salmer, sanger og liturgisk musikk. Å gjenta det andre synger, har lang tradisjon i kirkemusikken. Dette kalles «responsorium». Å gjenta etter voksne som synger er også en form mange barn er kjent med fra andre sammenhenger.

Bibelsk salme er et eksempel på det å høre og å gjenta. I salmeboken er det 76 refrenger med bibelsitater som kan synges av prest, kor eller forsangere og gjentas av menigheten (NoS 900-975). Dette er også en måte å lære bibelvers på. Det er ikke nødvendig å bruke alle versene mellom refrenget.

Menighetens valg av musikk i den lokale grunnordningen spiller også inn her. Kjente sanger barna kan være med på, skaper gjenkjennelse og tilhørighet.

# Tid

Gudstjenester som er tilrettelagt for barn, bør ikke overskride en times varighet. De kan gjerne være kortere.

Det som ikke er planlagt er det som ofte tar mest tid i en gudstjeneste. Dette handler gjerne om overganger eller prat mellom det som skjer. Å jobbe med gode overganger og unngå uplanlagt småprat kan gjøre gudstjenesten mer poengtert, effektiv og lettere for både barn og voksne å delta i.

# Bevegelser

Sanger og bønner med bevegelser er ofte gode pedagogisk og aktiverer både sanser og læring hos barn og voksne. Samtidig er dette også en måte å inkludere de som er tilstede og kan tegnspråk. Døvekirken har en nettside med [tegnliturg her](https://tegnliturgi.no/). En del kjenner også til Tegn til tale, og ressurser til det finnes [blant annet på denne siden](https://ressursbanken.kirken.no/nb-NO/diakoni/universell%20utforming/tegn%20til%20tale/).

Det kan være lurt å si noe til de voksne om bruk av bevegelser i starten av gudstjenesten. Bruk av bevegelser kan røre voksnes komfortgrenser og det kan være lurt å være oppmerksom på dette, slik at også voksne kan kjenne seg trygge og velge om de vil delta i bevegelsene eller ikke.

# Deltakelse og involvering

Ordningen for hovedgudstjeneste angir flere steder at det som sies i gudstjenesten kan sies av ML – medliturg eller L – liturg. Alle steder hvor det står ML kan barn eller unge be eller lese det som står. Slik medvirkning i enkeltgudstjenester er ofte ikke tilstrekkelig for å gi barn en reell opplevelse av å være involvert i gudstjenesten og «eie» det som skjer. Gudstjenestene skal ikke bare være «for» eller «med» barn, men også «av» barn.

Å involvere barn i forberedelsene og utformingen av den enkelte gudstjeneste, gir dem mulighet til å uttrykke seg på sine egne måter. Slik reell involvering krever tid og god planlegging, men er en unik anledning til å gi barn opplevelsen av at gudstjenestefeiringen og kirkerommet også er til for dem og deres liv.

Veiledning om ulike sider ved gudstjenesten sier mer om barn og involvering, og har et eget kapittel om dette (s 5-7). [Du finner veiledningen her](https://ressursbanken.kirken.no/globalassets/kirken.no/om-troen/gudstjeneste---liturgi/gudst_2020_veiledn_ulike_sider_gudstj_bokmaal.pdf).

# Flere ting i en gudstjeneste

Trosopplæringsreformen har i mange menigheter ført til at tiltak synliggjøres eller markeres i gudstjenester som er særlig tilrettelagt for ett eller flere års-trinn. Dette kan være tårnagent-gudstjeneste, Lys Våken-gudstjeneste, utdeling av 4-årsbok eller andre aktiviteter. Slike gudstjenester gir særlig fokus til noen års-trinn og preges gjerne av tekster, bønner og aktiviteter som er gjennomført i trosopplæringen.

Samtidig med dette, er det ikke uvanlig at menighetens kontinuerlige arbeid for barn, som f.eks. barnekor, speider og klubb, også synliggjøres på gudstjenester tilrettelagt for barn og med trosopplæringstiltak. Tanken bak dette er at de som kommer innom kirken i forbindelse med et aldersbestemt tiltak, kan se og bli kjent med menighetens øvrige arbeid. Dette kan også være rekrutterende, f.eks. for åtteåringer på tårnagentgudstjeneste som hører barnekoret synge.

Når barn skal døpes, hender det at det er mange andre barn med i et dåpsfølge. Dette kan være søsken av dåpsbarnet, barn i vennefamilier eller øvrig familie. For at også disse barna skal få en god opplevelse av dåpen, velger noen familier å døpe i gudstjenester som er tilrettelagt for barn.

De siste 20 årene er det også en økning i gudstjenester med nattverd. Dette gjør at mange av gudstjeneste tilrettelagt for barn også er gudstjenester med nattverd.

Alle disse nevnte tingene gjør at gudstjenester tilrettelagt for barn, kan bli veldig lange og omstendelige. Det er mulig å ha gudstjenester som samtidig skal ha dåp, nattverd, trosopplæringstiltak og innslag fra det kontinuerlige arbeidet. Om alle disse fire tingene skal være med samtidig, eller bare to eller tre av dem, krever dette uansett mye tilrettelegging og en klar ledelse av gudstjenesten.

# Nattverd

Den norske kirke har ikke noen aldersgrense for deltakelse i nattverden. Samtidig som det er blitt mer vanlig å feire nattverd i hovedgudstjenesten, deltar også flere barn nå enn tidligere.

Blant annet gjennom trosopplæringstiltak og menighetenes kontinuerlige arbeide deltar barn som ikke er døpt i gudstjenester der det feires nattverd. For noen familier er dette uproblematisk, mens andre familier ikke ønsker at barna skal delta i nattverden når de ikke er døpt.

Det kan være lurt å tenke gjennom hvordan nattverden omtales i slike gudstjenester.

I gjennomføringen av nattverden kan både trosopplærere og/eller barn være med som medliturger. Noen steder har god erfaring med å samle barna rundt nattverdbordet (fremskutt alter) under innstiftelsen. Dette kan gi både felles fokus og mindre opplevelse av lang nattverdbønn.

# Praktiske tips for tilrettelegging

Noen spørsmål å tenke gjennom når valgene tas:

* Hvordan er relasjonen mellom denne gudstjenesten og menighetens lokale grunnordning?
* Hva kan vi stryke?
* Hva gir god flyt?

## Samling

### Forberedelse

### Inngangssalme

La barna delta i inngangssalmen med å bære frem ting i prosesjon. Det er veldig ulikt om barn ønsker å delta i dette eller ikke. Det er viktig å slippe til dem som ønsker og å la de som ikke vil slippe å delta.

### Hilsen

Unngå mye informasjon her.

### Samlingsbønn

Bruk gjerne en samlingsbønn med bevegelser og respons.

### Syndsbekjennelse

Syndsbekjennelsen kan legges her eller som ledd 17. Syndsbekjennelsen kan være en annen enn de fem alternativene i Ordning for hovedgudstjenesten, jf. rubrikk i leddet.

### Bønnerop KYRIE og **7** | Lovsang GLORIA

Det kan benyttes annen musikk og tekst enn den som er i de fire godkjente seriene. Det anbefales å tenke gjennom hvordan denne musikken evt. spiller sammen med det menigheten ellers bruker i sin lokale grunnordning. Musikk menigheten kjenner igjen fra andre gudstjenester, gir deltakelse.

To av Kyrie-leddene i salmeboken legger opp til å lytte og gjenta. NoS 976.2 og 976.3

### Dagens bønn

Kan utelates

## ORDET

### Første lesning

Kan utelates

### Bibelsk salme / Salme

Kan utelates. Kan også være en innlæring av bibelvers etter metoden med å lytte og så gjenta. Det er ikke nødvendig å bruke alle versene mellom bibelvers-refrengene.

### Andre lesning

Kan utelates

### Evangelium

Det skal leses en tekst fra evangeliet. Evangelielesningen innledes med halleluja og avsluttes med en respons. Dette kan f.eks. være noe menigheten ellers er vant til, et salmevers med hallelujaomkved eller veksellesningene fra liturgien i 1977. Lokale forhold må tillegges vekt.

### Preken

I mange gudstjenester for barn legges det opp til ulike typer fortellings-preken, dramapreken etc. Det ligger flere tips til ulike metoder og tilrettelegging andre steder i ressursbanken.

### Trosbekjennelse CREDO

Dersom det er dåp i gudstjenesten, kan denne utelates. Leddet kan også erstattes av en trosbekjennelsessalme.

### Salme

Kan falle bort dersom trosbekjennelsen synges eller erstattes av en trosbekjennelsessalme. Leddet kan også flyttes opp til like etter prekenen.

### Kunngjøringer

Kan utelates her fordi det formidles på annet vis. Det kan være krevende å få barn til å lytte til kunngjøringer / informasjon midt i en gudstjeneste. Med mindre det noe som går dirkete på det som skjer like etter, bør en vurdere å droppe kunngjøringsleddet og heller gi informasjon på andre måter. I gudstjenester med mange barn fungerer det ofte dårlig med kunngjøringer like før folk skal gå ut av kirken.

### Evt. Syndsbekjennelse

Syndsbekjennelsen kan legges til starten av gudstjenesten. Da utgår dette leddet.

### Forbønn for kirken og verden

Her er det mange gode muligheter, ideer og ressurser som er utarbeidet og tilgjengelig i Ressursbanken og andre steder. Både en bønnesalme og en bønnevandring er mulige deler av et slikt ledd som dette.

Dersom bønnevandringen skjer under nattverden, bes en kort felles forbønn her. Dette kan som nevnt være en bønnesalme.

Forslag til bønner og utgangspunkt for egne bønner finnes blant annet her:

* [Gudstjenestebok for Den norske kirke, fra side 209](https://ressursbanken.kirken.no/globalassets/kirken.no/om-troen/gudstjeneste---liturgi/gudst_2020_forbonner_bokmaal.pdf), se særlig forbønnsmodell 3 og 4, side 4-5
* Mange har god erfaring med å bruke NoS 731 Jeg folder mine hender små, som forbønn
* NoS 981 kan brukes som forbønnssalme.
* [Myldregudstjeneste for de minste](https://ressursbanken.kirken.no/nb-NO/gudstjenesteliv/verktoykasse/myldregudstjeneste-for-de-minste/)
* [Tips til poster på bønnevandring](https://ressursbanken.kirken.no/nb-NO/gudstjenesteliv/verktoykasse/b%C3%B8nnevandring/)
* [Oversikt over nye salmer som kan brukes som bønnesvar](https://ressursbanken.kirken.no/nb-NO/gudstjenesteliv/salmer/salmedatabasen/), noter og tekst på gudstjeneste.no
* [Forbønn med misjon som tema](https://ressursbanken.kirken.no/nb-NO/gudstjenesteliv/verktoykasse/misjon%20i%20gudstjenesten/)
* [Forbønn med bevegelser fra Trosopplæringskonferansen 2016](https://ressursbanken.kirken.no/nb-NO/gudstjenesteliv/b%C3%B8nner/forbonn-med-bevegelser/)
* [Eksempler på lystenningssteder, trær og andre artefakter brukt i bønnevandringer](https://ressursbanken.kirken.no/nb-NO/gudstjenesteliv/liturgisk%20inventar/barn-og-liturgisk-utstyr/)
* [Tips til forbønn og bønnevandring i gudstjenester om barns rettigheter](https://ressursbanken.kirken.no/nb-NO/gudstjenesteliv/verktoykasse/barnerettigheter2/)

### Menighetens takkoffer

Dersom det feires nattverd, kan innsamlingen av ofringen kan skje under nattversalmen. Innsamlingen kan også skje ved utgangen etter gudstjenesten.

## NATTVERD

### Forberedelse av måltidet

#### Nattverdsalme

Her kan det samles inn ofring.

### Takksigelse og bønn

#### Nattverdbønn

Nattverdbønn E er utformet med tanke på familiemesser. Nattverdbønn F er den korteste.

Troens mysterium er valgfritt.

Alle nattverdbønnene ender med Fadervår

### Nattverdmåltidet

#### Fredshilsen PAX

Det er valgfritt om en vil bruke delen om å hilse hverandre med et tegn på fred.

#### Brødsbrytelse

Kan utelates.

#### Du Guds Lam AGNUS DEI

Invitasjonen til å komme frem kan gis før *Du Guds Lam* synges.

#### Utdeling

Her kan det også være bønnevandring, jf. ledd 18 | Forbønn for kirken og verden. Det er uavhengig av dette mulig å legge til rette for handlinger som f.eks. lystenning under nattverden.

### Måltidets avslutning

#### Takkebønn

Dersom det er bønnevandring skal det likevel ikke bes for det som har skjedd under bønnevandringen her.

## SENDELSE

### Salme

Kan flyttes til Postludium / Utgangsprosesjon, ledd 27

### Velsignelse

Her kan benyttes andre enn den aronittiske velsignelsen, f.eks. en velsignelse med bevegelser eller gjentakelse.

### Utsendelse

### Postludium / Utgangsprosesjon

Her kan salmen fra ledd 24 synges.

# Mulig minimumsvariant med nattverd

## Samling

### Forberedelse

### Inngangssalme

### Hilsen

### Samlingsbønn

Med syndsbekjennelse.

### Bønnerop KYRIE og **7** | Lovsang GLORIA

## ORDET

### Evangelium

### Preken

### Trosbekjennelse CREDO

### Forbønn for kirken og verden

## NATTVERD

### Forberedelse av måltidet

#### Nattverdsalme med ofring

### Takksigelse og bønn

#### Nattverdbønn

Nattverdbønn F og Fadervår. Troens mysterium utelatt.

### Nattverdmåltidet

#### Fredshilsen PAX

#### Du Guds Lam AGNUS DEI

#### Utdeling

### Måltidets avslutning

#### Takkebønn

## SENDELSE

### Velsignelse

### Utsendelse

### Postludium / Utgangsprosesjon

Med salme

# Mulig minimumsvariant uten nattverd

## Samling

### Forberedelse

### Inngangssalme

### Hilsen

### Samlingsbønn

Med syndsbekjennelse.

### Bønnerop KYRIE og **7** | Lovsang GLORIA

## ORDET

### Evangelium

### Preken

### Trosbekjennelse CREDO

### Forbønn for kirken og verden

## SENDELSE

### Velsignelse

### Utsendelse

### Postludium / Utgangsprosesjon

Med salme og ofring